Årsmelding for Hifo Tromsø 2006
Styret har i 2006 hatt følgjande samansetning:
Leiar: Hallvard Tjelmeland, instituttleiar IHI, UiTø.
Nestleiar: Einar Niemi, professor, IHI, UiTø.
Sekretær: Christine Smith-Simonsen, Høgskolen i Tromsø (IHI frå haustsemesteret).
Kasserar: Sigrun Høgetveit Berg, sentraladministrasjonen UiTø (frå 1.10 stipendiat IHI).
Skolekontakt: Ketil Zachariassen, høgskolelektor, Høgskolen i Tø (frå 1.9 stipendiat IHI).
I perioden har det vore 7 ordinære styremøte (20.2, 26.4, 26.6, 20.9, 12.10, 7.11 og 28.11). I tillegg har det vore kontakt per mail og meir uformelle treff. Hifo Tromsø har for tida (per. 29.11) 75 medlemmer (77 i 2005), av desse har 62 betalt kontingent for 2006 (65 i 2005).
Det har vore arrangert 3 raudvinseminar, to i vårsemesteret (30.3 og 18.159 og eitt i haustsemesteret (26.10). Årets reiseseminar gjekk av stabelen 9-11. juni. Koht-festen vart arrangert 21.9 i samarbeid med IHI for alle medlemmer av Hifo Tromsø og studentar og tilsette ved IHI. Julefest og årsmøte er lagt til 1. desember. Hallvard Tjelmeland representerte Hifo Tromsø på Hifo sitt årsmøte i Kristiansand 5.5. Her vart det avklart at Norske historikardagar 2008 bli lagt til Tromsø, noko som også vil involvera Hifo Tromsø.
Omtale av dei einskilde arrangementa:
Raudvinseminar 30. mars: Nordnorsk teater – ei dramatisk historie

Jens Harald Eilertsen presenterte arbeidet sitt med det flotte tobindsverket om nordnorsk teaterhistorie. Deretter var det kommentarar ved historikar Einar-Arne Drivenes og skodespelar Maryon Eilertsen. Møtet vart halde i foajeen i Hålogaland Teater og samla 24 tilhøyrar, noko i underkant av kva vi hadde venta med kombinasjonen av nytt historieverk og nytt teaterbygg. Det vart likevel eit bra møte med gode innleiingar og ein engasjert debatt.
Raudvinseminar 18. mai: Cash, Dylan og Det andre Amerika
Innleiarar var historikarane Einar-Arne Drivenes og Lars Ivar Hansen som heldt kvart sitt times foredrag om høvesvis Johnny Cash og Bob Dylan, begge med ein kombinasjon av tale og vising av videosnuttar, der det både vart trekt liner mellom dei to musikarane og til amerikansk musikkhistorie og politisk kultur. Møtet vart lagt til eit rom i fjerde etasje på Driv og samla fullt hus, 40-50 personar. Etter pausen var det live demonstrasjon av Cash og Dylan sin musikk ved Lars Ivar Hansen (song og munnspel, Dylan) og Odd Ørstad (gitar, Cash). Det heile er grundig dokumentert for ettertida på DVD. Det var full semje om at møtet var ein stor suksess og burde følgjast opp med eit seinare Raudvinseminar om rockens historie i Tromsø.
Spildraseminaret 2006: Et åttetall gjennom Nord-Troms (9-11. juni)
Årets reiseseminar vart organisert av eit ”skuggestyre” (Harald Dag Jølle, Sigrun Høgetveit Berg, Ketil Zachariassen, Johanne Raade og Rune Sundelin) som laga eit interessevekkande og fagleg godt samansett program om historia i Nord-Troms, med Spildra som særleg blikkpunkt. Det vart god mediedekning på seminaret, som samla 41 seminardeltakarar – heilt på grensa av kva kommunikasjonsmiddel og lokalitetar kunne tola. Seminaret var forankra i eit godt samarbeid med Nord-Troms Museum og  det lokale vertskapet Spindaj. Det ligg føre ein glimrande reiseskildring, ført i pennen av Harald Dag Jølle, på heimesida vår (http://uit.no/getfile.php?PageId=8027&FileId=17). Seminaret må oppsummerast som ein stor suksess og som ei stadfesting av det verdifulle med seminar som er fagleg forankra i det landskapet som deltakarane er på synfaring i. Spørsmålet om kapasitetsgrense for slike reiseseminar vart aktualisert og må vera gjenstand for nærare drøfting ved neste høve.
Koht-fest 21. september
Koht-festen var i år eit samarbeidsprosjekt med IHI og vart organisert av ein eigen festkomité ned representasjon frå Hifo Tromsø, IHI og representantar frå bachelor- og masterstudentane. Tanken var å laga ein historikarfest som også omfatta dei framtidige historikarane og samstundes kunne binda saman Breivika-miljøet med historikarar frå andre delar av byen. Festen stod i Ibsenårets teikn. Koht-talen vart difor i år halden av vår eigen Ibsen-forskar Narve Fulsås, som på meisterleg vis gjorde dei mest obskure detaljar i Ibsen sitt livsløp relevant for forståinga av europeisk åndsliv i det 19. århundret. Ein eigen komité (Sigrun Høgetveit Berg, Harald Dag Jølle og Christine Smith-Simonsen) hadde laga ei Ibsen-ramme om heile festen, som sette både kunnskapane om persongalleriet i Ibsen sine drama (stor forvirring då folk skulle finna bordplassering) og det som måtte vera av dramatisk talent, på stor prøve. Juryen si kåring av beste aktualisering av eit ibsenstykke var sterkt omstridd, og meir etter som festen skreid fram – inn i dei små timar. Festen var ein stor suksess og samla om lag 60 deltakarar, godt fordelt på dei ulike målgruppene. Det freistar til gjentaking neste haust.
Raudvinseminar 26. oktober (i samarbeid med Gyldendal Norsk Forlag): Nordfronten – Hitlers skjebneområde?

Møtet var på Driv og samla om lag 30 deltakarar. Fordragshaldar var forfattaren av boka med same tittel som seminaret (men utan spørsmålsteikn) Asbjørn Jaklin. Nybakt master i historie, Vidar Eng, hadde eit kommentarinnlegg. Boka har seld godt og fått positiv medieomtale (og dessutan i ettertid nominert til Bragepris i kategorien faglitteratur), slik at oppmøtet var noko skuffande. Men det var ein god diskusjon, med innlegg frå fleire historikarar med spesialkompetanse på perioden, og Jaklin overlevde møtet med lauget.
Julefest og årsmøte går av stabelen 1. desember
Tromsø, 28. november 2006

Hallvard Tjelmeland

